इस बात को वे जान चुकी थीं; मेरे कुछ कहे बिना ही !
वे दिन श्रावण के थे। क्षण में धूप तो क्षण में बरसती जल-धाराएँ, तो कभी पीत धूप में नहा रहीं रुपहली जल-धाराएँ - इस प्रकार प्रकृति आँख मिचौनी का खेल खेल रही थी। द्वारिका के पश्चिम महाद्वार के पास के स्वर्णिम प्राकार को गरजती सागर-लहरें नहला रही थीं। सागर में डोलनेवाला उनका प्रतिबिम्ब क्षण-भर भी स्थिर नहीं हो रहा था । हम पाँचों मिलकर कभी रथ में से तो कभी वृषभरथ में से मूल द्वारिका में जाया करती थीं। ऐन्द्र महाद्वार के समीप स्थित इडादेवी के मन्दिर में हम सबके कई धार्मिक कार्य एक साथ ही हुआ करते थे। इस महाद्वार के बाहर पाषाणों में खोदे हुए आसन थे। वहाँ बैठकर पश्चिम सागर की घरघराती लहरों का खेल देखना हमें अत्यन्त प्रिय था। जब भी वर्षा की वेगवान झड़ी लगती थी, हमारी सेविकाएँ हमें वर्षा से बचाने के लिए छत्र लेकर दौड़ पड़ती थीं। उनको भगाते हुए भामा कहा करती थी, "चलो - हटो, भीगने दो हमें वर्षा में !" मैं भी उसका समर्थन करते हुए कहती थी- "देखने दो हमें सागर - लहरों में नहाते इस ऐन्द्र महाद्वार को - हटा दो छत्रों को!" जाम्बवती तो पाषाणी सीढ़ियाँ उतरकर सीधे सागर - जल में पाँव डालकर बैठ जाती थी। कुछ समय पश्चात् वह भीगे वस्त्र का आँचल सँभालते हुए, भीगे पैरों से आसन की ओर लौटती थी। सागर-जल में भीगे उसके साँवले, सुडौल पाँव अत्यन्त सुन्दर दिखते थे। मिञविन्दा और सत्या मुझसे और भामा से कुछ-न-कुछ पूछती रहती थीं। सत्या मुझसे पूछती-"बड़ी दीदी, गोकुल कहाँ हैं? मथुरा कैसी दिखती है?" मित्रविन्दा भागा से पूछती-"छोटी दीदी, तुम तो यादववंशी हो । यहाँ आने से पहले क्या तुमने मथुरा में कंस को कभी देखा था? कैसा दिखता था वह?"
एक मास बीत गया और अग्रदूत समाचार ले आया, कार्य सिद्धि के लिए श्रीजी के भेजे अमात्य विपृथु और देवरजी उद्धव सफल होकर लौट रहे हैं। उनके साथ बलराम भैया और अक्रूर काका भी हैं। वर्षा के उन अन्तिम दिनों में भी द्वारिका पुनः प्रफुल्लित हो उठी। द्वारिका का यह आनन्द कुछ अलग ही था ।
मेरी प्रसन्नता के तो दो कारण थे। पहला था, श्रीजी का दृढ़ आधार - हमारे प्रिय शक्तिशाली बड़े भैया क्षोभ को त्यागकर द्वारिका लौट रहे हैं और दूसरा कारण यह था कि श्रीजी पर स्यमन्तक के कारण किये गये सन्देह का अब निवारण होगा। भामा को छोड़कर हम चारों ने उस मणि को कभी देखा नहीं था। एक के बाद एक घटित अद्भुत घटनाओं के कर्ता उस मणिरत्न को अब हम प्रत्यक्ष देखनेवाले थे। मेरे मन में एक जिज्ञासा उठी-लम्बे समय तक द्वारिका से बाहर रही उस मणि के विषय में श्रीजी अब क्या निर्णय लेंगे? अब मैं सावधान हो गयी थी कि श्रीजी से उनके किसी भी राजनीतिक निर्णय के विषय में न सीधे न किसी अन्य मार्ग से कुछ पूछना चाहिये। इतना ही नहीं, अपनी चारों बहनों के विषय में भी उनसे कुछ अधिक नहीं पूछना चाहिए। कहा नहीं जा सकता था कि उनसे कब, क्या और कैसा व्यंग्यपूर्ण उत्तर सुनने को मिलेगा।
उद्धव जी, उन